Vorkinnslien stod bak forslaget om etableringsstans for kommersielle barnehager i Trondheim, som bystyret vedtok i januar 2017. Hun fremmet også, sammen med SV, et forslag om å frata strippeklubber skjenkebevillingen, som også ble vedtatt, men senere underkjent ved en dom i Trøndelag tingrett. Hun markerte seg ellers for en sosial boligpolitikk, å bevare Nyhavna som industriområde, imot utbyggingen av Trondheim Spektrum på Nidarø, og imot metrobussystemet, som endte med at Rødt forlot samarbeidet om Miljøpakken.